Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2020/C 42/06)

Tämä ilmoitus julkaistaan komission delegoidun asetuksen (EU) 2019/33 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”Muscadet Sèvre et Maine”

Viitenumero: PDO-FR-A0494-AM01

Tiedonannon päivämäärä: 14.11.2019

HYVÄKSYTYN MUUTOKSEN KUVAUS JA PERUSTELUT

1. Täydentävät maantieteelliset nimitykset

Nimitykselle ”Muscadet Sèvre et Maine” on hyväksytty neljä uutta täydentävää maantieteellistä nimitystä, ”Château-Thébaud”, ”Goulaine”, ”Monnières – Saint-Fiacre” ja ”Mouzillon – Tillières” (asetuksen (EU) N:o 1308/2013 120 artiklan 1 kohdan g alakohta).

Näiden muutosten perusteella muutettiin tuote-eritelmän 1 luvun seuraavia kohtia (jotka koskevat nimityksen ”Muscadet Sèvre et Maine” täydentäviä maantieteellisiä nimityksiä; näitä neljää nimitystä koskevat säännökset vastaavat olemassa olevien nimitysten erityisiä säännöksiä):

— II kohdan 2 alakohta, joka koskee maantieteellistä nimitystä

— IV kohdan 1 alakohdan b alakohta, joka koskee maantieteellistä aluetta

— IV kohdan 2 alakohdan b alakohta, joka koskee rajattua viljelyaluetta

— IV kohdan 3 alakohdan b alakohta, joka koskee välittömässä läheisyydessä olevaa aluetta

— VI kohdan 1 alakohdan b alakohta, joka koskee leikkausta koskevia sääntöjä

— VI kohdan 1 alakohdan d alakohta, joka koskee viljelylohkon enimmäistuotosta

— VII kohdan 2 alakohdan a alakohta, joka koskee rypäleiden sokeripitoisuutta

— VII kohdan 2 alakohdan b alakohta, joka koskee luonnollista vähimmäisalkoholipitoisuutta tilavuusprosenttina

— VIII kohdan 1 alakohta, joka koskee tuottoa

— VIII kohdan 2 alakohdan b alakohta, joka koskee tuotannon aloittavia nuoria viiniköynnöksiä

— IX kohdan 2 alakohdan b ja c alakohta, jotka koskevat kypsytystä sakan kanssa (”sur lie”)

— IX kohdan 3 alakohdan d alakohta, joka koskee pakkaamista viininvalmistustiloissa

— IX kohdan 5 alakohta, joka koskee tuotteen saattamista markkinoille kuluttajia varten

— XII kohdan 2 alakohdan c alakohta, joka koskee vuosikertamerkintää.

Näiden muutosten perusteella muutettiin tuote-eritelmän 2 luvun seuraavia kohtia (jotka koskevat nimityksen ”Muscadet Sèvre et Maine” täydentäviä maantieteellisiä nimityksiä; näitä neljää nimitystä koskevat säännökset vastaavat olemassa olevien nimitysten erityisiä säännöksiä):

— I kohdan 1 alakohta, joka koskee viljelyalueen käyttöä koskevaa ilmoitusta

— I kohdan 2 alakohta, joka koskee vaateita koskevaa ilmoitusta

— I kohdan 4 alakohdan b alakohta, joka koskee pakkausilmoitusta.

Nämä neljä uutta täydentävää maantieteellistä nimitystä ovat myös erityisiä alueita:

— ”Château-Thébaud”, jonka läntinen sijainti Maine-joen rannalla olevilla niemillä tarjoaa suotuisan ilmaston varhaiselle kypsymiselle ja jonka gneissiä ja granodioriittia sisältävä maaperä mahdollistaa viiniköynnöksen juurtumisen syvään; näin saadaan paljon orgaanisia happoja sisältävä rypäleen puristemehu, josta syntyy pitkän kypsytyksen jälkeen kevyitä ja eloisia viinejä, joissa on raikas ja mineraalinen vivahde

— ”Goulaine ”, jossa maaperä on kehittynyt vain vähän rapautuneille metamorfisille kivilajeille ja jonka ilmasto on leuto Loire-joen ja soiden läheisyyden vuoksi; nämä seikat edistävät rypäleiden nopeaa kypsymistä, jolloin täysin kypsät rypäleet voidaan korjata varhain ja saadaan ilmeikkäitä, tasapainoisia ja pehmeitä viinejä, joissa on tuoreiden ja kuivattujen hedelmien aromeja

— ”Monnières – Saint-Fiacre”, joka sijaitsee Sèvre-joen varrella olevilla kukkuloilla ja rinteillä, joiden maaperä on kehittynyt vähähappoisten ja vähän murentuneiden tai rapautuneiden gneissien päälle; tämä aiheuttaa hitaan kypsymisen, jolloin voidaan saada erittäin kypsä tuote, josta saadaan runsasta ja voimakasta viiniä, jonka vivahteet vaihtelevat kypsän hedelmäisistä sokeroituihin hedelmiin

— ”Mouzillon – Tillières”, joka sijaitsee viinialueen itäosassa, jossa mantereisemman ilmaston ja vähän rapautuneen gabron päälle muodostuneen hiekka- ja savipitoisen maan välinen vuorovaikutus edistää kypsymistä, jolloin saadaan viinejä, joissa voidaan huolellisen kypsytyksen jälkeen vähitellen havaita voimakkaita aromeja, joissa on briossin, mausteiden, hedelmien ja kukkien vivahteita.

Yhtenäistä asiakirjaa muutetaan vastaavasti.

2. Maantieteellinen alue

Nimityksen ”Muscadet Sèvre et Maine” maantieteellisen alueen tarkistamisesta seuraa, että

— lisätään kaksi kuntaa (Remouillé, Saint-Hilaire-de-Clisson) ja kuusi kunnan osaa (Le Bignon, Gétigné, Montbert, Les Sorinières, Cugand, Saint-Hilaire-de-Loulay), jotka kaikki kuuluvat maantieteellisen nimityksen ”Muscadet” kattamaan maantieteelliseen alueeseen

— poistetaan yhden kunnan (Le Loroux-Bottereau) osa, koska tarkoituksena on tiivistää viinitarhat alueelle, jolla pidetään yllä laadukasta viininviljelyä.

Lisäksi on tehty toimituksellisia muutoksia: uudessa hallintoyksiköiden luettelossa otetaan huomioon alueliitokset tai muut muutokset hallinnollisessa aluejaossa, jotka ovat tapahtuneet eritelmien hyväksymisen jälkeen. Oikeusvarmuuden lisäämiseksi luettelossa viitataan INSEEn vuosittain päivittämän virallisen maantieteellisen koodin voimassa olevaan versioon.

Yhtenäisen asiakirjan maantieteellistä aluetta ja yhteyttä alkuperään koskevia kohtia muutetaan vastaavasti.

3. Rajattu viljelyalue

Lisätään tuote-eritelmän I luvun IV kohdan 2 alakohtaan ilmaisun ”19. toukokuuta 2011” jälkeen ilmaisu ”ja 20. kesäkuuta 2018” ja ilmaisun ”10. helmikuuta 2011” jälkeen ilmaisu ”ja 3. toukokuuta 2017”.

Tämän muutoksen tavoitteena on lisätä päivämäärät, joina kansallinen toimivaltainen viranomainen hyväksyi maantieteellisellä tuotantoalueella sijaitsevan rajatun viljelyalueen muutoksen. Viljelyalueen rajaamisella tarkoitetaan sitä, että asianomaisella suojatulla alkuperänimityksellä katettujen viinirypäleiden tuotantoon soveltuvat viljelylohkot määritetään maantieteellisellä tuotantoalueella.

Tämä muutos ei vaikuta yhtenäiseen asiakirjaan.

4. Välittömässä läheisyydessä sijaitseva alue

Välittömässä läheisyydessä sijaitsevaa aluetta on päivitetty kuntaliitoksen ja maantieteellisen alueen tarkistamisen perusteella. Nimityksen kattamaa koko viiniyttämisaluetta ei ole muutettu.

Yhtenäisen asiakirjan 9 kohtaa (täydentävät edellytykset) muutetaan vastaavasti.

5. Maatalouden ympäristötoimet

Lisätään 1 luvun VI kohdan 2 alakohtaan: ”Viiniköynnösten, jotka on tarkoitettu sellaisten viinien tuotantoon, joille mahdollisesti myönnetään täydentävä maantieteellinen nimitys ”Château-Thébaud”, ”Clisson”, ”Gorges”, ”Goulaine”, ”Monnières – Saint-Fiacre”, ”Mouzillon – Tillières” tai ”Le Pallet”, rivien väleissä olevien kylvettyjen tai luontaisten kasvien hoito varmistetaan mekaanisin tai manuaalisin keinoin.”

Tämä muutos liittyy alan toimijoiden maatalousekologiaa edistävien käytäntöjen tämänhetkiseen kehitykseen. Se heijastaa ympäristönäkökohtien laajempaa huomioon ottamista teknisissä toimenpiteissä. Kemiallisten torjunta-aineiden käyttöä voidaan vähentää, jos kasvillisuutta karsitaan mekaanisesti.

Tämä muutos ei vaikuta yhtenäiseen asiakirjaan.

6. Kuljetus

Lisätään VII kohdan 1 alakohtaan alakohta ”b) – Sadon kuljetusta koskevat erityismääräykset

Sato, joka on tarkoitettu sellaisten viinien tuotantoon, joille mahdollisesti myönnetään täydentävä maantieteellinen nimitys ”Château-Thébaud”, ”Clisson”, ”Gorges”, ”Goulaine”, ”Monnières – Saint-Fiacre”, ”Mouzillon – Tillières” tai ”Le Pallet”, suojataan sateelta, kun se kuljetetaan korjuupaikasta puristamoon, ja sadon paino saa olla enintään 8 000 kilogrammaa kuljetusvaunua kohti rypäleiden murskaantumisen estämiseksi.8 000 kilogrammaa kuljetusvaunua kohti rypäleiden murskaantumisen estämiseksi.”

Rypälesadon painorajoituksilla kuljetusvaunuissa voidaan estää rypäleiden vahingoittuminen kuljetuksen aikana, ja näin varmistetaan täydentävän maantieteellisen nimityksen piiriin kuuluvan tuotteen mahdollisimman korkea laatu.

Tämä muutos ei vaikuta yhtenäiseen asiakirjaan.

7. Viininvalmistusmenetelmät

Lisätään IX kohdan 1 alakohtaan virke ”Niissä on viiniyttämiseen liittyvää hienoa sakkaa vielä pullotusajankohtana tai silloin, kun ne tuodaan ensimmäisen kerran viininvalmistustilojen ulkopuolelle.”

Hienon sakan säilyttämisen ansiosta tuotteille voidaan antaa kaikki ominaispiirteet, jotka tuovat pyöreyttä. Tämä vahvistaa ja lisää Muscadet’n eri nimitysten segmentointia.

Yhtenäisen asiakirjan viininvalmistusmenetelmiä koskevaa kohtaa muutetaan vastaavasti.

8. Lämpökäsittely

Poistetaan kielto käyttää lämpökäsittelyjä viineissä yli 40 °C:n lämpötiloissa. Muutoksen tarkoituksena on antaa toimijoille kaikki mahdolliset tekniset keinot hallita seurauksia, joita aiheutuu vaikeille vuosikerroille, kuten homeista ja maanläheistä makua (”Goût Moisi Terreux”), joka on aistinvarainen poikkeama. Puristemehun lämmitystekniikka (”thermovinification”) aiheuttaa huomattavasti vähemmän haittaa viinien täyteläisyydelle ja ominaisuuksille kuin viininvalmistuksessa käytetty hiili.

Lämpökäsittelyn soveltaminen on kuitenkin edelleen kiellettyä seitsemän täydentävän maantieteellisen nimityksen osalta.

Yhtenäisen asiakirjan viininvalmistusmenetelmiä koskevaa kohtaa muutetaan vastaavasti.

9. Pakkaaminen

Maininnalla ”sur lie” varustettujen viinien pakkausajankohdan päättyminen siirtyy 30. päivästä marraskuuta 31. päivään joulukuuta. Muutoksen ansioista maininnalla ”sur lie” varustettujen viinien pullotusaikaa voidaan pidentää yhdellä kuukaudella tämän tuoteluokan markkinointijakson optimoimiseksi ilman, että aiheutetaan muutoksia tälle maininnalle tyypilliseen pyöreyteen, johon liittyy hento helmeily.

Tämä muutos ei vaikuta yhtenäiseen asiakirjaan.

10. Liikkeellelasku

Poistetaan 1 luvun IX kohdan 5 alakohdan b alakohta, joka koskee päivämäärää, jolloin viini lasketaan liikkeelle valtuutettujen varastonpitäjien välillä.

Tämä muutos ei vaikuta yhtenäiseen asiakirjaan.

11. Yhteys maantieteelliseen alkuperään

Yhteyttä maantieteelliseen alkuperään koskevaa kohtaa on tarkistettu, jotta siihen sisällytetään tiedot neljästä uudesta täydentävästä maantieteellisestä nimityksestä.

Yhtenäisen asiakirjan yhteyttä maantieteelliseen alueeseen koskevaa kohtaa muutetaan vastaavasti.

12. Merkinnät

Lisätään XII kohdan 2 alakohtaan seuraavat alakohdat

”b) Täydentävät maantieteelliset nimitykset näkyvät samassa kentässä kuin tarkistetun alkuperänimityksen nimi. Nimi voidaan kirjoittaa kirjaimin, jotka ovat korkeudeltaan ja leveydeltään samat kuin ne kirjaimet, joilla tarkistettu alkuperänimitys kirjoitetaan.”

”d) Niiden viinien, joilla ei ole täydentävää maantieteellistä nimitystä, merkinnöissä voidaan täsmentää pienemmän maantieteellisen yksikön nimi edellyttäen, että

— kyseessä on kiinteistörekisterialue

— paikka on mainittu sadonkorjuuilmoituksessa.

Kiinteistörekisterialueen nimi kirjoitetaan kirjaimin, jotka ovat korkeudeltaan, leveydeltään ja paksuudeltaan enintään puolet niistä kirjaimista, joilla tarkistettu alkuperänimitys kirjoitetaan. Se näkyy samassa kentässä kuin tarkistetun alkuperänimityksen nimi.”

Yhtenäisen asiakirjan 9 kohtaa (täydentävät edellytykset) muutetaan vastaavasti.

13. Ilmoitusvelvollisuudet

Vaateita koskevan ilmoituksen määräaika siirtyy 15. päivästä joulukuuta 31. päivään joulukuuta.

Etukäteen tehtävä ilmoitus toimesta muutetaan etukäteen tehtäväksi lähetysilmoitukseksi.

Tämä muutos ei vaikuta yhtenäiseen asiakirjaan.

14. Tuotteen myynti yleisemmässä luokassa

Tuotteen myynnistä yleisemmässä luokassa tehtävän ilmoituksen menettelyä täsmennetään.

Tämä muutos ei vaikuta yhtenäiseen asiakirjaan.

15. Rekisteri

Rekisterinpitoon on tehty toimituksellisia muutoksia.

— II luvun II kohdan 2 alakohdassa: — poistetaan b alakohdassa ilmaisut ”vaateita koskevan ilmoituksensa jättämispäivään mennessä” ja ”ja rypälemehun happoisuus” — korvataan c alakohdassa sana ”eritelmä” sanalla ”rekisteri” — korvataan d alakohdassa sana ”eritelmä” sanalla ”rekisteri” ja poistetaan ilmaisu ”tai saattamalla kulutukseen pakkaamattomia viinejä, jotka on suojattu tarkistetulla alkuperänimityksellä”.

Tämä muutos ei vaikuta yhtenäiseen asiakirjaan.

16. Tärkeimmät tarkastettavat kohdat

Tuote-eritelmän 3 lukua on tarkistettu, jotta johdonmukaistetaan Nantesin alueen eritelmien tarkastettavien tärkeimpien kohtien kirjoitusasua.

Tämä muutos ei vaikuta yhtenäiseen asiakirjaan.

YHTENÄINEN ASIAKIRJA

1. Tuotteen nimi

”Muscadet Sèvre et Maine”

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

Kyseessä olevat viinit ovat kuivia ja kuohumattomia valkoviinejä.

Niiden ominaisuudet ovat seuraavat:

— luonnollinen alkoholipitoisuus on vähintään 10 tilavuusprosenttia — käymiskykyisten sokereiden (glukoosi ja fruktoosi) enimmäispitoisuus on 3 g/l — haihtuvien happojen pitoisuus on enintään 10 mEq/l — yhteenlaskettu enimmäisalkoholipitoisuus tilavuusprosentteina väkevöinnin jälkeen on 12 prosenttia. Viinien kokonaishappopitoisuus, kokonaisrikkidioksidipitoisuus ja kokonaisalkoholipitoisuus ovat unionin lainsäädännössä vahvistettujen kynnysarvojen mukaiset. Kyseessä olevat viinit ovat kuivia ja kuohumattomia valkoviinejä. Niiden maku on tasapainoinen ja hienovarainen, pyöreyden ja raikkauden välimaastossa, ja niihin kehittyy monivivahteinen bukee, jossa vallitsevina ovat hedelmäiset ja kukkaiset aromit. Pitkä kypsytys voi antaa niille hyvän vanhenemispotentiaalin. Ne pakataan huolellisesti pulloihin aromien rikkauden säilyttämiseksi ja voimistamiseksi. Yleiset analyyttiset ominaisuudet Kokonaisalkoholipitoisuus enintään (til.-%) Todellinen alkoholipitoisuus vähintään (til.-%) Vähimmäishappopitoisuus Haihtuvien happojen pitoisuus enintään (mEq/l) Kokonaisrikkidioksidipitoisuus enintään (mg/litra)

5. Viininvalmistusmenetelmät

a. Olennaiset viininvalmistusmenetelmät

Viljelykäytäntö

Viiniköynnösten istutustiheys on vähintään 6 500 köynnöstä hehtaaria kohden.6 500 köynnöstä hehtaaria kohden.

Köynnösrivien välinen etäisyys on enintään 1,50 metriä ja köynnösten välinen etäisyys samalla rivillä 0,90–1,10 metriä.

Viiniköynnökset leikataan niin, että kuhunkin köynnökseen jätetään enintään 12 silmua:

— joko kannusversollisella matalaleikkauksella niin, että kuhunkin köynnökseen jätetään enintään viisi kannusversoa

— tai pitkällä yksin- tai kaksinkertaisella Guyot-leikkauksella.

Leikkaus suoritetaan loppuun ennen silmujen puhkeamista tai Eichhorn-Lorenzin asteikon vaihetta 5.

Viiniköynnökset voidaan leikata leikkaustavasta riippumatta niin, että köynnöksestä karsitaan vielä 4 silmua edellyttäen, että fenologisessa vaiheessa, joka vastaa 11:tä tai 12:ta lehteä, hedelmää tuottavien oksien lukumäärä vuodessa köynnöstä kohti on enintään 12.

Erityinen viininvalmistusmenetelmä

Korjatun rypälesadon kaikenlainen lämpökäsittely alle –5 °C:ssa on kiellettyä.

Viinin kokonaisalkoholipitoisuus saa olla väkevöinnin jälkeen enintään 12 tilavuusprosenttia.

Viinit kypsytetään jättämällä hieno sakka viineihin heti alkoholikäymisen loputtua ja ainakin viininkorjuuta seuraavan vuoden maaliskuun 1. päivään saakka. Viineissä on viiniyttämiseen liittyvää hienoa sakkaa vielä pullotushetkellä tai silloin, kun ne tuodaan ensimmäisen kerran viininvalmistustilojen ulkopuolelle.

Edellä mainittujen säännösten lisäksi viinien on viininvalmistusmenetelmien osalta täytettävä unionin lainsäädännössä ja Ranskan maatalous- ja merikalastuslaissa säädetyt velvoitteet.

b. Enimmäistuotokset

66 hehtolitraa/ha

6. Rajattu maantieteellinen alue

Kaikki tuotantovaiheet tapahtuvat maantieteellisellä alueella, jonka tuotteiden alkuperää ja laatua valvova kansallinen laitos (Institut national de l’origine et de la qualité, INOA) on hyväksynyt toimivaltaisen kansallisen komitean kokouksessa 15. kesäkuuta 2017. Siitä päivästä alkaen, kun toimivaltainen komitea hyväksyi tämän tuote-eritelmän, maantieteellinen alue käsittää seuraavien kuntien alueen tai osan niiden alueesta vuoden 2018 virallisen geokoodin perusteella:

— Loire-Atlantiquen departementti: Aigrefeuille-sur-Maine, Basse-Goulaine, Le Bignon (osittain), La Chapelle-Heulin, Château-Thébaud, Clisson, Divatte-sur-Loire (ainoastaan liitoskunnan La Chapelle-Basse-Merin alue), Gétigné (osittain), Gorges, La Haie-Fouassière, Haute-Goulaine, Le Landreau, Le Loroux-Bottereau (osittain), Maisdon-sur-Sèvre, Monnières, Montbert (osittain), Mouzillon, Le Pallet, La Regrippière, Remouillé, Saint-Fiacre-sur-Maine, Saint-Hilaire-de-Clisson, Saint-Julien-de-Concelles, Saint-Lumine-de-Clisson, Les Sorinières (osittain), Vallet ja Vertou.

— Maine-et-Loiren departementti: Sèvremoine ainoastaan liitoskuntien Saint-Crespin-sur-Moinen ja Tillièresin alueen osalta.

— Vendéen departementti: Cugand (osittain), Saint-Hilaire-de-Loulay (osittain).

7. Pääasialliset rypälelajikkeet

Melon B

8. Yhteyden/yhteyksien kuvaus

Maantieteellisen alueen tiedot

a) Yhteyden kannalta merkitykselliset luontoon liittyvät tekijät

Tarkistetulla alkuperänimityksellä ”Muscadet Sèvre et Maine” suojatulle viinialueelle on ominaista kumpuileva pinnanmuodostus ja erityisen tiheä vedenottoverkko. Nantesin kaupungin idänpuoleiset rinteet, joilta avautuvat näkymät Loirelle ja Goulainen soille, sekä etelämpänä Sèvren, Mainen ja niiden sivujokien rinteet ovat täynnä viininviljelylohkoja, jotka leimaavat koko maisemaa. Tämä alue sijaitsee tarkistetun alkuperänimityksen ”Muscadet” maantieteellisen alueen keskellä ja ulottuu osin Loire-Atlantiquen, Maine-et-Loiren ja Vendéen departementtien alueelle.

Maantieteellisen alueen ilmastoon vaikuttaa merkittävästi Atlantin valtameren läheisyys, mutta joitain vähäisiä alueellisia eroja kuitenkin esiintyy. Yleensä lauhat talvilämpötilat ovat erityisen lauhkeita pohjoisessa, Loire-joen ja Goulainen suon läheisyydessä, jossa sijaitsee täydentävän maantieteellisen nimityksen ”Goulaine” kattama alue, sekä alueen länsiosassa, jossa sijaitsee täydentävän maantieteellisen nimityksen ”Château-Thébaud” kattama alue, joka on vielä enemmän alttiimpi valtameren vaikutuksille. Lämpötilat viilenevät huomattavasti kaakkoa kohti, jossa sijaitsevat täydentävien maantieteellisten nimitysten ”Mouzillon – Tillières”, ”Gorges” ja ”Clisson” kattamat alueet, jotka ovat etäämpänä Loirelta ja Goulainen suosta. Kesät pysyvät yleensä viileinä valtamerituulen vaikutuksesta, sadetta on vähän ja auringonpaistetta runsaasti.

Maantieteellisen alueen geologiselle rakenteelle on tyypillistä paleotsooisen aikakauden kivien monipuolisuus:

— Pohjoisessa ja koillisessa on paljon kiilleliusketta, johon yhdistyy Goulainen suon ympärillä gneissiä, jossa on vihreäsävyisten kivien muodostamia juonia; nämä elementit muodostavat täydentävän maantieteellisen nimityksen ”Goulaine” perustana olevan metamorfisen kokonaisuuden.

— Idässä on gabrosta muodostunut merkittävä ylänkö, joka on täydentävän maantieteellisen nimityksen ”Gorges” geologinen runkoalue ja ulottuu Sanguèze-joelle, jossa täydentävä maantieteellinen nimitys vaihtuu nimitykseksi ”Mouzillon – Tillières”.

— Maantieteellisen alueen länsiosa on kallioperällä, joka koostuu pääasiassa ortogneissista sekä vähähappoisesta gneissistä ja granodioriitista, ja ne muodostavat täydentävän maantieteellisen nimityksen ”Château-Thébaud” kattaman alueen peruskallion.

— Täydentävä maantieteellinen nimitys ”Le Pallet” kattaa maantieteellisen alueen keskiosassa alueen, jolla kivet ovat vain vähän rapautuneita ja voimakkaasti murtuneita, kun taas gneissi, jonka päällä sijaitsee täydentävän maantieteellisen nimityksen ”Monnières – Saint-Fiacre” kattama viinialue, on usein voimakkaammin rapautunut.

— Etelässä siirros erottaa karkearakeisesta graniitista muodostuvan ylängön, joka on luonteenomainen täydentävän maantieteellisen nimityksen ”Clisson” kattamalle maantieteelliselle alueelle.

Hiekka- ja savipitoiset kerrostumat, joissa on vaihteleva määrä kiviä, peittävät paikoittain peruskallion.

Nämä muodostelmat toimivat erilaisuudestaan huolimatta pohjana hiekkaiselle ja kiviselle vettä läpäisevälle ruskomaalle, jossa voi olla myös savea gabron muodostaman maapohjan päällä. Paikallisen perinteen mukaisesti rypäleitä viljellään viljelyalueella vain rajatuilla lohkoilla, joiden maaperä on terve, ohut, kohtalaisen hedelmällinen ja helposti lämpenevä ja joiden vedensitomiskyky on rajallinen.

b) Yhteyden kannalta merkitykselliset inhimilliset tekijät

Pyhimykseksi julistettu Vertoun luostarin perustaja munkki Martin alkoi 500-luvulla ensimmäisenä harjoittaa viininviljelyä Sèvre- ja Maine-jokien rinteillä. Viinialueen kehittäminen jatkui koko keskiajan näiden kahden joen purjehduskelpoisten osien varrella. Näin täydentävien maantieteellisten nimitysten ”Château-Thébaud”, ”Monnières – Saint-Fiacre” ja ”Le Pallet” kattama viinialue pystyi kehittymään jo varhain. Nantesiin sijoittautuneiden kansainvälisten kauppiaiden vaikutuksesta 1500-luvulta lähtien rypälelajike melon B levisi pysyvästi alueelle. Nimitystä ”Muscadet” käytettiin ensimmäistä kertaa vuonna 1635 Gorgesissa säilytetyssä asiakirjassa. Monnièresin seudun maa-alasta istutettiin 1700-luvun lopulla jo lähes kaksi kolmasosaa viiniköynnöksillä, mikä on merkki alueen erikoistumisesta viininviljelyyn.

Vendéen sotien (1793–1794) myllerrysten ja viinikirvan aiheuttamien tuhojen jälkeen viininviljelyalalla otettiin käyttöön uutta tekniikkaa, kuten riviin istutus ja Guyot-leikkaus. Siksi tuotannon tietotaito on hyvin johdonmukaista: lajikkeen melon B valinta ainoaksi lajikkeeksi, korkean istutustiheyden ylläpito, viiniköynnösten tuotoksen ja tuoton hallinta sekä täysin kypsyneiden rypäleiden korjuu.

Toimijat ottivat täyteläisten ja monivivahteisten viinien tuottamista varten käyttöön erityisen teknisen viininvalmistusmenetelmän, ns. Nantesin menetelmän (”méthode nantaise”), joka koostuu hienon sakan jättämisestä viineihin viiniyttämisen aikana vähintään yhden talven ajaksi ilman, että viiniä juoksutetaan toiseen astiaan. Tämä tietotaito syntyi tuottajien tavasta pitää sakkaa yhdessä tynnyrissä parasta viiniään tulevia pyhäpäiviä varten. Tämä kypsytystapa tuo viineihin pyöreyttä ja täyteläisyyttä, koska niitä täydentävät mannoproteiinit ja muut hiivasolujen seinämien autolyysista saatavat yhdisteet. Lisäksi tämä menetelmä, joka perustuu siihen, että viinit jätetään käsittelemättä ja niitä säilytetään tilassa, jossa on hiilidioksidia, joka rajoittaa voimakkaasti hapettumista ja haihtuvien yhdisteiden vapautumista, mahdollistaa alkoholikäymisessä muodostuneiden aromien säilymisen kevääseen saakka ja sitäkin pidemmälle. Kypsytyksen aikana viinit saavat tertiaarisia aromeja. Melon B -lajikkeen rypäleissä sekä niistä valmistetuissa puristemehuissa ja viineissä on merkittäviä pitoisuuksia glykosidisten aromien esiasteita. Tällaiset molekyylit koostuvat sokereihin kytkeytyneistä aglykooneista ja ovat sellaisenaan hajuttomia. β-glukoosisidoksen murtuminen erilaisten kemiallisten ja entsymaattisten prosessien vaikutuksesta aiheuttaa voimakkaan tuoksuisia yhdisteitä, pääasiassa monoterpeenejä ja C 13 -norisoprenoideja, ja muodostaa erityisesti β-damaskonia, joka tunnetaan merkityksestään viinien hedelmäisten tuoksujen parantamisessa. Alan toimijoilla on erityistä osaamista, jonka avulla viinit suojataan säiliössä hapettumiselta ja pullotetaan huolellisesti, jotta tuoksujen vapautuminen jatkuu mahdollisimman pitkään ja viinien monivivahteisuus lisääntyy. Näitä käytäntöjä mukautetaan joskus ympäristöön liittyvien vaihtelujen perusteella: esimerkiksi täydentävien maantieteellisten nimitysten ”Clisson”, ”Monnières – Saint-Fiacre” ja ”Mouzillon – Tillières” viinirypäleet kerätään erittäin kypsinä, täydentävien maantieteellisten nimitysten ”Gorges” ja ”Château-Thébaud” puristemehussa säilytetään korkea orgaanisten happojen pitoisuus ja täydentävän maantieteellisen nimityksen ”Goulaine” rypäleet korjataan varhain. Tällainen käytäntö on myös parhaimpien vuosikertojen yhteydessä viinien pitkäaikainen kypsytys, jonka ajaksi hieno sakka jätetään viineihin. Viinien, joilla on täydentävä maantieteellinen nimitys, annetaan kypsyä sakan kanssa pakkausvaiheeseen saakka. Ne pullotetaan suoraan viininvalmistustiloissa hapettumisriskin rajoittamiseksi ja aromien häviämisen vähentämiseksi.

La Haie-Fouassièren kunnan ja ympäröivän alueen tuottajat halusivat säilyttää tuotteen laadun ja maineen ja saivat vuonna 1925 oikeudellisin keinoin mahdollisuuden käyttää viineissään nimitystä ”Muscadet Grands Crus de Sèvre et Maine”. Tarkistettu alkuperänimitys ”Muscadet Sèvre et Maine” hyväksyttiin vuonna 1936. Perinteistä merkintää ”sur lie” koskevat säännöt määriteltiin vuonna 1977. Vuodesta 1994 lähtien ne ovat johtaneet viinien pullottamiseen korjuuta seuraavan vuoden aikana viininvalmistustiloissa, jotta viinien siirtämistä astiasta toiseen ja dekantointia voidaan rajoittaa.

Maantieteellisen alueen erikoistuminen viininviljelyyn käy selkeästi ilmi edellä mainituista seikoista, ja useiden kuntien alueet onkin omistettu pääasiassa rypälelajikkeen melon B viljelyyn. Vuonna 2016 yhteensä 600 tuottajan käyttämällä noin 8 000 hehtaarin alueella viljeltyjen tarkistetun alkuperänimityksen 8 000 hehtaarin alueella viljeltyjen tarkistetun alkuperänimityksen ”Muscadet Sèvre et Maine” suojaamien viinien osuus oli lähes 70 prosenttia Nantesin viinialueen kaikkien tarkistetuilla alkuperänimityksillä suojattujen viinien myydystä määrästä. Yli puolet näistä viineistä on varustettu merkinnällä ”sur lie”.

Tietoja tuotteen laadusta ja ominaispiirteistä

Tarkistetun alkuperänimityksen ”Muscadet Sèvre et Maine” suojaamat viinit ovat kuivia ja kuohumattomia valkoviinejä. Niiden maku on tasapainoinen ja hienovarainen, pyöreyden ja raikkauden välimaastossa, ja niihin kehittyy monivivahteinen bukee, jossa vallitsevina ovat hedelmäiset ja kukkaiset aromit. Ne pakataan huolellisesti pulloihin aromien rikkauden säilyttämiseksi ja voimistamiseksi.

Viinit, joissa voidaan käyttää mainintaa ”sur lie”, ovat yleensä tasapainoisia ja pyöreämpiä, niiden tuoksu on monivivahteisempi, ja niissä voi esiintyä hienoa helmeilyä alkoholikäymisessä muodostuvan jäännöshiilidioksidin vuoksi. Raikkauden, aromien rikkauden ja käymisestä peräisin olevan hiilihapon säilyttämiseksi niitä suojellaan hapettumiselta kypsytyksen aikana. Koska niiden hiilidioksidipitoisuus on liian korkea joustaviin astioihin pakkaamista varten, ne pakataan pulloihin erityistä huolellisuutta noudattaen.

Pitkä kypsytys voi antaa niille hyvän vanhenemispotentiaalin, samoin kuin seuraaville viineille, joilla on täydentävä maantieteellinen nimitys:

— ”Château-Thébaud”, jonka suojaamille viineille on yleensä tunnusomaista hienostunut ja aistikas bukee, jossa vaihtelevat hedelmäiset, kukkaiset ja aromaattisten kasvien aromit, sekä suolainen, raikas ja eloisa suutuntuma

— ” Clisson ”, jonka suojaamille viineille on yleensä ominaista suutuntuman tiiviys ja voimakkaat, erityisesti hedelmäiset aromit (kypsät hedelmät, kypsennetyt hedelmät)

— ”Gorges”, jonka suojaamissa viineissä on napakka suutuntuma, jota tukevat happamuus ja katkeruus sekä mineraalien tai mentolin aromit

— ”Goulaine ”, jonka suojaamissa viineissä on yleensä voimakas bukee, jossa vallitsevina ovat tuoreiden hedelmien, kypsien hedelmien, kuivattujen hedelmien ja kukkien vivahteet; tämän nimityksen suojaamat viinit erottuvat tasapainonsa, pyöreytensä sekä vähäisen katkeruutensa ja samettimaisen rakenteensa perusteella

— ”Mouzillon – Tillières”, jonka suojaamat viinit ovat nuorena tunkkaisia mutta saavat sen jälkeen voimakkaita kukkien, sitrushedelmien ja aromaattisten yrttien aromeja, briossin ja mineraalien vivahteita sekä suutuntuman, jonka tiivistä rakennetta tukee katkera loppumaku ja lievä kitkeryys

— ”Monnières – Saint-Fiacre”, jonka suojaamille viineille on tunnusomaista voimakas kypsien tai säilöttyjen hedelmien tuoksu ja balsamin vivahteet sekä runsas ja täyteläinen, kermamainen suutuntuma, jota tasapainottaa hienoinen katkeruus

— ”Le Pallet ”, jonka suojaamat viinit erottuvat usein makean suutuntumansa ja hienostuneen bukeensa, jossa vallitsee kukkien aromi, perusteella.

Kypsytyksen tuomien hyötyjen säilyttämiseksi ja hapettumisen ja aromien haihtumisen estämiseksi näiden täydentävien maantieteellisten nimitysten piiriin kuuluvat viinit pullotetaan välittömästi viininvalmistustiloissa.

Syy- ja seuraussuhteet

Vanhoista kivistä saamansa karkean rakenteen vuoksi maantieteellisen alueen maaperä varmistaa sen, että viiniköynnöksen kasvujakso alkaa varhain, ja rajoittaa köynnöksen liian voimakasta kasvua. Leudot talvet tukevat tätä varhaista kasvua, ja kesän auringonpaiste ja merituulet suojaavat kasvillisuutta terveysongelmilta. Maaperä tarjoaa viiniköynnöksille kohtuullisen ja säännöllisen vedensaannin, koska sen vesivaranto on rajallinen ja sen lohkeillut rakenne mahdollistaa syvän juurtumisen, mikä takaa viineille hyvän kypsyyden. Vuosisatojen kuluessa näissä olosuhteissa rypälelajikkeeksi on valikoitunut melon B, erityisesti siksi, että maantieteellisen alueen kohtuulliset kesälämpötilat ovat ihanteelliset tästä hienostuneesta valkoisesta rypälelajikkeesta saatavien viinien raikkauden ja aromien säilyvyyden kannalta.

Maantieteellisen alueen pitkä viininviljelyhistoria, sen varhainen erikoistuminen tietynlaiseen viljelyyn ja sille ominainen viiniköynnösten tiheys ovat jo pitkään suosineet käytäntöjen yhdenmukaistamista. Tuottajat ovat pyrkineet säilyttämään tuotteidensa aitouden ja saivat 1920-luvulla aloitetun menettelyn jälkeen vuonna 1936 tuotteelleen tarkistetun alkuperänimityksen. Se on yksi vanhimmista tarkistetuista alkuperänimityksistä Ranskassa.

Tietotaitonsa ansiosta alan toimijat voivat hallita tuotantoa ja korjata terveet rypäleet niiden saavutettua täyden kypsyyden. Viinit, jotka on viiniytetty paikallisen käytännön mukaisesti, kypsytetään jättämällä hieno sakka viineihin pullottamiseen saakka ilman juoksutusta toiseen astiaan. Maantieteellisen alueen leudot talvilämpötilat edistävät sakan vaikutusta, joten viinit paranevat edelleen kypsytyksen aikana ja ovat runsaamman makuisia seuraavasta keväästä alkaen. Huolellinen pullottaminen säilyttää viinien olennaiset ominaisuudet, ja tietyt aromit kehittyvät edelleen pakkaamisen jälkeen. Tämä tietämys, joka on ihanteellinen luonnonympäristön ja rypälelajikkeen melon B potentiaalin esiin tuomiseksi, mahdollistaa käymisen aikana muodostuneiden hajumolekyylien ja glykosidisten aromien esiasteiden täydellisen ilmentymisen viineissä.

Tarkistetulla alkuperänimityksellä ja sitä täydentävällä maininnalla ”sur lie” varustetut viinit, jotka on pakattu pulloihin korjuuta seuraavan vuoden aikana, säilyttävät ominaisen raikkautensa, jota tukee viiniyttämisessä muodostuvan jäännöshiilidioksidin aiheuttama hieno helmeily. Hapettumisen välttämiseksi nämä viinit pakataan suoraan viininvalmistustiloissa. Tämä perinteinen käytäntö, joka minimoi tuotteiden käsittelytoimet, soveltuu täydellisesti viinien hienostuneiden tuoksuyhdisteiden säilyttämiseen. Kivien ja niistä muodostuneen maaperän monipuolisuus, pinnanmuodostuksen vaihtelu ja ilmastolliset erityispiirteet, jotka liittyvät viininviljelylohkojen etäisyyteen vesistöistä, ovat osittainen syy viinien rikkaille aromeille. Luonnonympäristön monimuotoisuuden hyödyntäminen yhdessä vaativien viininviljelykäytäntöjen kanssa ovat mahdollistaneet erityispiirteiden kehittymisen ja täydentävien maantieteellisten nimitysten saamisen. Täydentävät maantieteelliset nimitykset tuovat lisäarvoa tarkistetuille alkuperänimityksille.

— ”Château-Thébaud” -nimityksen viljelyalueen läntinen sijainti Maine-joen rannalla olevilla niemillä tarjoaa suotuisan ilmaston varhaiselle kypsymiselle ja sen gneissiä ja granodioriittia sisältävä maaperä mahdollistaa viiniköynnöksen juurtumisen syvään; näin saadaan paljon orgaanisia happoja sisältävä rypäleen puristemehu, josta syntyy pitkän kypsytyksen jälkeen kevyitä ja eloisia viinejä, joissa on raikas ja mineraalinen vivahde.

— ”Clisson” -nimityksen viljelyalueella viinit saavat täyteläisen suutuntuman ja niille omainaiset hedelmäiset aromit sen ansiosta, että alueella on melko myöhään alkava kasvukausi, graniitista muodostunut ohut maaperä, viljelmät sijaitsevat Sèvren tai Mainen sivujokien jyrkillä rinteillä ja alueella sovelletaan käytäntöjä, jotka liittyvät erittäin kypsien rypäleiden käyttöön ja pitkään kypsytykseen, jossa hieno sakka jätetään viiniyttämisen ajaksi.

— ”Gorges” -nimityksen viljelyalueella on gabron rapautumisesta muodostunut savinen maaperä ja melko myöhään alkava kasvukausi. Nämä tekijät yhdistettynä käytäntöihin, joiden tarkoituksena on kerätä rypäleet ennen täydellistä teknistä kypsyyttä ja kypsyttää sen jälkeen viinejä pitkään säilyttämällä ne pulloissa hienon sakan kanssa, antavat viinille eloisan luonteen ja raikkaan, mineraalisen tuoksun.

— ”Goulaine ” -nimityksen viljelyalueella maaperä on kehittynyt vain vähän rapautuneille metamorfisille kivilajeille ja ilmasto on leuto Loire-joen ja soiden läheisyyden vuoksi; nämä seikat edistävät rypäleiden nopeaa kypsymistä, jolloin täysin kypsät rypäleet voidaan korjata varhain ja saadaan ilmeikkäitä, tasapainoisia ja pehmeitä viinejä, joissa on tuoreiden ja kuivattujen hedelmien aromeja.

— ”Monnières – Saint-Fiacre” -nimityksen viljelyalue sijaitsee Sèvre-joen varrella olevilla kukkuloilla ja rinteillä, joiden maaperä on kehittynyt vähähappoisten ja vähän murentuneiden tai rapautuneiden gneissien päälle; tämä aiheuttaa hitaan kypsymisen, jolloin voidaan saada erittäin kypsä tuote, josta saadaan runsasta ja voimakasta viiniä, jonka vivahteet vaihtelevat kypsän hedelmäisistä sokeroituihin hedelmiin.

— ”Mouzillon – Tillières” -nimityksen viljelyalue sijaitsee viinialueen itäosassa, jossa mantereisemman ilmaston ja vähän rapautuneen gabron päälle muodostuneen hiekka- ja savipitoisen maan välinen vuorovaikutus edistää kypsymistä, jolloin saadaan viinejä, joissa voidaan huolellisen kypsytyksen jälkeen vähitellen havaita voimakkaita aromeja, joissa on briossin, mausteiden, hedelmien ja kukkien vivahteita.

— ”Le Pallet” -nimityksen viljelyalueen pitkät viininviljelyperinteet ja viinintuottajien yhteenkuuluvuus ovat luoneet tietotaidon, jonka ansiosta kivisellä ja halkeamia sisältävällä maaperällä kasvaneiden ja täysin kypsänä korjattujen rypäleiden potentiaali saadaan hyödynnettyä parhaalla mahdollisella tavalla; nämä seikat antavat viineille tasapainoisen maun ja hienovaraisen kukkaisen aromin.

Alan toimijat ovat oppineet säilyttämään näiden vanhennettaviksi tarkoitettujen viinien aromaattiset ominaisuudet minimoimalla mahdollisen kosketuksen ilman hapen kanssa pakkaamisen aikana. Tätä tarkoitusta varten ja paikallisten tapojen mukaisesti nämä viinit pullotetaan viininvalmistustiloissa.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

Viinit, joissa voidaan käyttää mainintaa ”sur lie”, pakataan yksilöidyllä alueella.

Jotta voidaan säilyttää niiden viiniyttämis- ja kypsyttämistavasta johtuvat ominaispiirteet, erityisesti niiden raikkaus ja monivivahteinen aromaattisuus, jonka tietyt vivahteet tulevat esiin pakkaamisen jälkeen, ja niiden hiilidioksidipitoisuudesta johtuva hieno helmeily sekä rajoittaa viinin kaatamista astiasta toiseen, viinit, joissa voidaan käyttää mainintaa ”sur lie”, pullotetaan viininvalmistustiloissa korjuuta seuraavan vuoden maaliskuun 1. päivän ja joulukuun 31. päivän välillä.

Tämä kypsytystapa tuo viineihin pyöreyttä ja täyteläisyyttä, koska niitä täydentävät mannoproteiinit ja muut hiivasolujen seinämien autolyysista saatavat yhdisteet. Tämä menetelmä perustuu siihen, että viinejä ei käsitellä ja niitä säilytetään tilassa, jossa on hiilidioksidia, joka rajoittaa voimakkaasti hapettumista ja haihtuvien yhdisteiden vapautumista.

Koska niiden hiilidioksidipitoisuus on liian korkea joustaviin astioihin pakkaamista varten, ne pakataan pulloihin erityistä huolellisuutta noudattaen.

Viineissä on viiniyttämiseen liittyvää hienoa sakkaa vielä pullotushetkellä tai silloin, kun ne tuodaan ensimmäisen kerran viininvalmistustilojen ulkopuolelle.

Välittömässä läheisyydessä sijaitseva alue

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Välittömässä läheisyydessä sijaitseva alue, joka on määritelty viinien viiniyttämistä, valmistusta ja kypsytystä sekä viinien, joissa voidaan käyttää mainintaa ”sur lie”, viiniyttämistä, viinien valmistusta ja kypsytystä koskevan poikkeuksen mukaisesti, koostuu seuraavien kuntien tai kuntien osien alueista, vuoden 2018 virallisen geokoodin perusteella:

— Loire-Atlantiquen departementti: Ancenis, La Bernerie-en-Retz, Le Bignon (osittain), La Boissière-du-Doré, Bouaye, Bouguenais, Boussay, Brains, Carquefou, Le Cellier, Chaumes-en-Retz, Chauvé, Cheix-en-Retz, La Chevrolière, Corcoué-sur-Logne, Couffé, Divatte-sur-Loire (ainoastaan liitoskunnan Barbechat’n alue), Frossay, Geneston, Gétigné (osittain), Legé, Ligné, La Limouzinière, Loireauxence (ainoastaan liitoskuntien La Chapelle-Saint-Sauveurin ja Varades’n alue), Le Loroux-Bottereau (osittain), Machecoul-Saint-Même, La Marne, Mauves-sur-Loire, Mésanger, Montbert (osittain), Montrelais, Les Moutiers-en-Retz, Oudon, Paulx, Le Pellerin, La Planche, Pont-Saint-Martin, Pornic, Port-Saint-Père, La Remaudière, Rezé, Rouans, Saint-Aignan-Grandlieu, Saint-Colomban, Sainte-Pazanne, Saint-Étienne-de-Mer-Morte, Saint-Géréon, Saint-Hilaire-de-Chaléons, Saint-Léger-les-Vignes, Saint-Lumine-de-Coutais, Saint-Mars-de-Coutais, Saint-Père-en-Retz, Saint-Philbert-de-Grand-Lieu, Saint-Viaud, Les Sorinières (osittain), Thouaré-sur-Loire, Touvois, Vair-sur-Loire, Vieillevigne, Villeneuve-en-Retz ja Vue

— Maine-et-Loiren departementti: Beaupréau-en-Mauges (ainoastaan liitoskuntien Beaupréaun ja Gestén alue), Ingrandes-Le Fresne sur Loire (ainoastaan liitoskunnan Fresne-sur-Loiren alue), Mauges-sur-Loire (ainoastaan liitoskuntien La Chapelle-Saint-Florentin, Le Marillais’n ja Saint-Florent-le-Vieilin alue), Montrevault-sur-Èvre (ainoastaan liitoskuntien La Boissière-sur-Èvren, La Chaussairen, Le Fief-Sauvinin, Le Fuilet’n, Montrevault’n, Le Puiset-Dorén, Saint-Pierre-Montlimartin ja Saint-Rémy-en-Maugesin alue), Orée d’Anjou ja Sèvremoine (ainoastaan liitoskuntien Montfaucon-Montignén ja Saint-Germain-sur-Moinen alue)

— Vendéen departementti: Cugand (osittain), Montaigu, Rocheservière, Saint-Étienne-du-Bois, Saint-Hilaire-de-Loulay (osittain) ja Saint-Philbert-de-Bouaine.

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät säännökset

Edellytyksen kuvaus:

Tarkistettuun alkuperänimitykseen voidaan lisätä maininta ”sur lie”, kun kyse on viineistä, jotka täyttävät tälle maininnalle eritelmissä asetetut tuotantoedellytykset.

Tarkistettua alkuperänimitystä voidaan täydentää maantieteellisellä nimityksellä ”Val de Loire” eritelmässä tämän maantieteellisen nimityksen käytöstä vahvistettujen sääntöjen mukaisesti.

Tarkistettuun alkuperänimitykseen voidaan lisätä täydentävä maantieteellinen nimitys ”Clisson”, ”Gorges”, ”Le Pallet”, ”Château-Thébaud”, ”Goulaine”, ”Monnières – Saint-Fiacre” tai ”Mouzillon – Tillières” viineille, jotka täyttävät näille täydentäville maantieteellisille nimityksille eritelmissä asetetut tuotantoedellytykset.

Maininnan ”sur lie” ja maantieteellisen nimityksen ”Val de Loire” kirjaimet ovat kooltaan eli korkeudeltaan, leveydeltään ja paksuudeltaan pienemmät tai yhtä suuret kuin ne kirjaimet, joilla tarkistettu alkuperänimitys kirjoitetaan.

Viinien, joissa voidaan käyttää mainintaa ”sur lie” tai täydentäviä maantieteellisiä nimityksiä ”Clisson”, ”Gorges” tai ”Le Pallet”, maininta tai nimitys esitetään vuosikertaa koskevan merkinnän yhteydessä.

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät säännökset

Edellytyksen kuvaus:

Täydentävät maantieteelliset nimitykset näkyvät samassa kentässä kuin tarkistetun alkuperänimityksen nimi. Nimi voidaan kirjoittaa kirjaimin, jotka ovat korkeudeltaan ja leveydeltään samat kuin ne kirjaimet, joilla tarkistettu alkuperänimitys kirjoitetaan.

Niiden viinien, joilla ei ole täydentävää maantieteellistä nimitystä, merkinnöissä voidaan täsmentää pienemmän maantieteellisen yksikön nimi edellyttäen, että

— kyseessä on kiinteistörekisterialue

— paikka on mainittu sadonkorjuuilmoituksessa.

Kiinteistörekisterialueen nimi kirjoitetaan kirjaimin, jotka ovat korkeudeltaan, leveydeltään ja paksuudeltaan enintään puolet niistä kirjaimista, joilla tarkistettu alkuperänimitys kirjoitetaan. Se näkyy samassa kentässä kuin tarkistetun alkuperänimityksen nimi.

Linkki eritelmään

https://info.agriculture.gouv.fr/gedei/site/bo-agri/document_administratif-7e913c79-1202-4697-b5ed-a01af13ee5f8